Sasol open myn van R5,6 miljardSasol se Secunda-aanleg. Foto: Jóhni Steenkamp Die petrochemiese reus Sasol het Vrydag aangekondig hy het amptelik ŉ R5,6 miljard-steenkoolmyn in Mpumalanga geopen. Impumelelo, wat “sukses” in isiZoeloe beteken, is volgens Sasol een van drie wêreldgehaltemyne wat hy in die afgelope dekade as deel van sy R14 miljard-mynvervangingsprogram gebou het. Die ander twee is Thubelisha en Shondoni. Die bekendstelling van die myn is deur Gwede Mantashe, minister van minerale hulpbronne, bygewoon. Volgens Sasol het Impumelelo die kapasiteit om 10,5 miljoen ton steenkool per jaar te produseer. Daar is tans 1 760 mense in diens van die myn, meestal van nabygeleë gemeenskappe in Mpumalanga. “Afgesien van die sowat 4 000 werksgeleenthede wat deur die nuwe myne onderhou word, is die nuwe myne ook noodsaaklik om steenkoolvoorraad vir Sasol Secunda se Synfuels-bedrywighede tot minstens 2050 te verseker,” het Bongani Nqwababa, gesamentlike president en uitvoerende hoof van Sasol, gesê. Volgens Nqwababa is ŉ unieke aspek van die myne die belegging in tegnologies gevorderde maatreëls wat Sasol aangeneem het om die veiligheid van sy werknemers én die omgewing te verseker. “Dit sluit in afstandwaarnemingstelsels op ons elektriese spoorlose-vervaardigingsmasjiene, wat ŉ waarskuwing gee en uiteindelik tot stilstand kom indien iemand te naby aan die masjien is,” het hy gesê. Nog ŉ tegnologiese maatreël is dat die myne elektroniese ligflikkeringstelsels het om die veiligheid van ondergrondse bedrywighede te verbeter. Hierdie stelsel trek visueel myners se aandag waneer daar beweging in die dag is. Ander beleggings is verskeie soorte tegnologie om klankvlakke te verminder. Danksy Sasol se mynbedrywighede is hy die derde grootste steenkoolprodusent in Suid-Afrika met sowat 40 miljoen ton steenkool per jaar. Die produksie dra 13% tot Sasol se algehele inkomste by en is, volgens die maatskappy, integraal tot die energiemaatskappy se langtermynvolhoubaarheid.